རོང་འབྲོག་གི་ཕོ་མོ་རྒན་གཞོན་ཕལ་ཆེར་འདི་ལྟར་ཟླ་ངོ་གསུམ་ལྷག་ལ་གོག་ནུར་གྱིས་ལུས་ཟད་མིག་བསྐྲང་གིས་དབྱར་རྩྭ་དགུན་འབུའི་སྟེང་དུ་ཧུར་ཐག་འབད་ཐག་བྱས་ཏེ་བརྐོས་ཡོང་བའི་དབྱར་རྩྭ་རྣམས་བདག་གཉེར་དང་ཚགས་ཆུད་དང་དོ་དམ་ལེགས་པོ་བྱས་ཏེ་ཟི་ལིང་དུ་ཐོན་དུས་ཡོད་ཚད་ཀྱི་ལུས་རིད་ཅིང་ངོ་མདོག་ཡོངས་སུ་ཤོར་ཡོད་ནའང་དབྱར་རྩྭ་སྟོང་ཕྲག་ཡོད་པས་སྣང་བ་མཐོན་པོ་དེས་ཞིང་གྲོང་བ་ཚོའི་མི་ཡུལ་གྱི་གྲོང་ཁྱེར་ཆེན་པོ་ཟི་ལིང་བོད་མིའི་ཁྲོམ་གྱི་སྲང་ལམ་དོག་མོ་དེ་ན་འཚང་ཁ་ཤིག་ཤིག་གིས་ཕར་འགྲོ་ཚུར་འོང་གིས་ཉིན་ཞག་འགའ་རེ་བསྐྱལ་གྱིན་ཡོད་པ་མ་ཟད་དབྱར་རྩྭ་བརྒྱ་ཕྲག་འགའ་ཤས་དེ་ག་ན་དབྱར་རྩྭ་བརྐོ་མཁན་བོད་པའི་ཞིང་གྲོང་བ་ཚོར་རེ་སྒུག་གིས་མིག་ཟུང་དང་རྐང་ལག་དག་ལ་བྲེལ་ཤ་ལངས་ཏེ་བོད་སྐད་ད་མ་དིག་བཤད་ཤེས་པའི་རྒྱ་རིགས་དང་ཁ་ཆེ་བ་སྐོར་དང་སྐོར་བྱས་ཏེ་བོད་པ་ཞིང་གྲོང་བ་གཉོམ་ཆུང་ཚོའི་ལག་གི་དབྱར་རྩྭ་རྣམས་ཐབས་བརྒྱ་ཇུས་སྟོང་གཡོ་ལེན་བྱེད་ཀྱིན་པའི་མི་རྐྱང་ངམས་ནག་དེ་དག་ལ་བཙོངས་རྗེས་སྒོར་རྡོག་སྟོང་ཕྲག་རེ་བཟུང་སྟེ་ཟི་ལིང་བོད་མིའི་ཁྲོམ་གྱི་ཟ་ཁང་རྫོབ་པོ་དེ་དག་གི་ནང་ནས་འཐེན་ཐུག་དཀར་ཡོལ་གང་རེ་འཐུང་རྗེས་འབོལ་ཁྲིའི་སྟེང་དུ་གཡས་ལོག་གཡོན་ལོག་གིས་རྡུང་ལེན་འོད་སྡེར་དག་བལྟས་ཡོད་པ་དང་སྣང་བ་སྐྱིད་པོ་རེ་བྱེད་བསམ་ནས་ས་རུབ་པ་དང་འཛམ་གླིང་ན་ཆེས་འཇིགས་ཉེན་ཆེ་བའི་༼ཨེ་ཙིའི་ནད་༽ཟེར་བ་གོ་ཡང་མ་མྱོང་བའི་ཞིང་གྲོང་གི་སྐྱེས་པ་དག་གིས་ལྐོག་མིག་ལིང་ལིང་གིས་སྨད་འཚོང་མ་ཁྱུ་དང་ཁྱུ་ཡོད་སར་རུབ་ཏེ་འཚང་ཁ་ཤིག་ཤིག་གིས་སྨད་འཚོང་ཁང་དུ་ཉུལ་གྱིན་ཡོད་ལ་བུད་མེད་དག་གིས་བོད་མིའི་ཁྲོམ་གྱི་སྲང་ལམ་གཡས་གཡོན་གྱི་ཐང་དུ་བཤམས་ཡོད་པའི་གྱོན་ཆས་རྙིང་རྡུགས་འཚོང་ས་དག་ན་གོན་པ་དང་ཀོ་ལྷམ་རྙིང་བ་དག་ཕར་སློག་ཚུར་སློག་བྱས་བྱས་མཐར་རོ་ཤུན་ལྟ་བུའི་གོས་རྙིང་སྒྱེ་མོ་གང་རེ་ཉོས་ཏེ་ཕ་ཡུལ་དུ་ལོག་འགྲོ